b'\n_START_ARTICLE_\nMiguel Herrero y Rodr\xc3\xadguez de Mi\xc3\xb1\xc3\xb3n\n_START_SECTION_\nBiografia\n_START_PARAGRAPH_\nVa estudiar dret a Madrid, on, segons diu a les Memorias de est\xc3\xado, va passar per "m\xc3\xa9s estudi\xc3\xb3s que estudiant". Despr\xc3\xa9s de llicenciar-se el 1961, es va doctorar el 1965 amb una tesi sobre el dret constitucional sorgit despr\xc3\xa9s de la descolonitzaci\xc3\xb3. Va completar la seva formaci\xc3\xb3 a Oxford, a Par\xc3\xads i a Lovaina, on es va llicenciar en filosofia el 1968. Lletrat del Consell d\'Estat d\'Espanya des de 1966, molt aviat va comen\xc3\xa7ar a col\xc2\xb7laborar en la premsa \xe2\x80\x93Ya, Informaciones-, difonent les seves idees sobre el que hauria de ser la transici\xc3\xb3 democr\xc3\xa0tica a la mort de Francisco Franco._NEWLINE_Secretari General T\xc3\xa8cnic del Ministeri de Just\xc3\xadcia, va col\xc2\xb7laborar de manera molt activa en la primera amnistia (1976), en la Llei per a la Reforma Pol\xc3\xadtica i en la primera normativa electoral de la democr\xc3\xa0cia. Va participar en l\'elaboraci\xc3\xb3 de la Constituci\xc3\xb3 de 1978 i va ocupar el c\xc3\xa0rrec de portaveu en el Congr\xc3\xa9s dels diputats, tant del partit del Govern (UCD) com de l\'oposici\xc3\xb3 (AP). Va ser diputat d\'UCD de 1977 a 1981, i d\'AP i del PP el 1982, 1986 i 1989. El 1987 va optar a la Presid\xc3\xa8ncia d\'Alian\xc3\xa7a Popular, per\xc3\xb2 va ser derrotat per Antonio Hern\xc3\xa1ndez Mancha._NEWLINE_La seva dilatada carrera professional inclou els llocs de conseller del Banc Exterior d\'Espanya, vicepresident de la Comissi\xc3\xb3 Jur\xc3\xaddica, de l\'Assemblea Consultiva del Consell d\'Europa (1979-1982) i vicepresident de la Comissi\xc3\xb3 Pol\xc3\xadtica de l\'Assemblea de l\'Atl\xc3\xa0ntic Nord, \xc3\xb2rgan del que va formar part de 1983 a 1993. A m\xc3\xa9s, ha estat membre de la Comissi\xc3\xb3 Trilateral. Ha rebut el Premi Blanquerna de la Generalitat de Catalunya i el Premi Sabino Arana de l\'any 1998 i el 2000 va rebre la Creu de Sant Jordi._NEWLINE_En l\'actualitat mant\xc3\xa9 certa pres\xc3\xa8ncia en la vida p\xc3\xbablica. Assidu col\xc2\xb7laborador de la Universitat Internacional Men\xc3\xa9ndez Pelayo, \xc3\xa9s membre de la Reial Acad\xc3\xa8mia de Ci\xc3\xa8ncies Morals i Pol\xc3\xadtiques des del 9 d\'abril de 1991. Estudi\xc3\xb3s del dret constitucional i les relacions internacionals, ha publicat nombrosos treballs, col\xc2\xb7labora ass\xc3\xadduament en premsa i r\xc3\xa0dio, i exerceix tamb\xc3\xa9 com advocat i consultor. Particip\xc3\xa0, des de 1998 fins a 2009, un cop a la setmana en la Tertulia de sabios junt a Santiago Carrillo, exsecretari general del Partit Comunista d\'Espanya i Pere Portabella en el programa La Ventana de la Cadena SER.'